ལེའུ་ཐོ་ཞེས་པ་རྩིས་རིག་པའི་གཞུང་ལུགས་ནང་ཡོངས་ཁྱབ་ཏུ་འགྱུར་བའི་ཐ་སྙད་ཅིག་ཡིན།དེ་ཉིད་སཾསྐྲྀ་ཏའི་སྐད་དུ་རཱྀ་ཐུ་དང་ལྀ་ཐུ་ཞེས་འབོད་པ་ལས་ཕྱི་མ་ལྀ་ཐུ་ཟུར་ཆག་པ་བོད་སྐད་དུ་བསྒྱུར་ན་དུས་ཚིགས་ཞེས་གོ་བ་ཡིན་ལ་དེང་ཡོངས་གྲགས་ལོ་ཐོ་ཞེས་བརྗོད་པའང་ལེའུ་ཐོ་ཞེས་པའི་སྒྲ་ཟུར་ཆག་པ་ལས་བྱུང༌།ཡང་དོན་འགྲེལ་དུ།དུས་ཚིགས་ཞེས་པ་ལོ་ཟླའི་འཁོར་ལོ་ཞེས་པར་གོ་བས།ལེའུ་ཐོའམ་ལོ་ཐོ་ཞེས་པའང་ལོ་ཟླའི་འཁོར་ལོར་གོ་ན་ཆོག།སྤྱིར་རྟེན་འབྲེལ་རྩིས་རིག་པའི་ལམ་ལས་བསྟན་པའི་ལོ་རེའི་བཟང་ངན་བླང་དོར་གང་ཡང་ཟིན་ཐོར་བཀོད་པ་ལེའུ་ཐོ་འམ་ལོ་ཐོའི་མཚན་ཉིད་ལྟ་བུར་ངོས་འཛིན་ན་ཆོག་ཅིང༌།བྱེ་བྲག་ལེའུ་ཐོ་རྒྱས་པའི་མཚན་ཉིད་ནི།མཁའི་ཉི་ཟླ་གཟའ་སྐར་གྱི་འཁོར་བགྲོད་བརྩི་བ་གཙོར་བསྟན་ནས།རང་བྱུང་ཁམས་ཀྱི་ཕྱི་ཡུལ་གནམ་གཤིས་ཚ་གྲང་གི་ཁྱད་ཆོས་དང༌།རྩི་ཤིང་སྐྱེ་དངོས་སོགས་ཀྱི་སྐྱེ་འཕེལ།བྱ་དང་རི་དྭགས་སོགས་སྲོག་ཆགས་རིགས་ཀྱི་འཚར་ལོངས་དང་ཚུལ་སྤྱོད།གང་ཟག་གི་ཕུང་པོའི་བདེ་སྡུག་སོགས་དུས་ཀྱི་འཕོ་འགྱུར།མ་འོངས་འབྲས་བུའི་རྟེན་འབྲེལ་འཆར་ཚུལ་གྱི་དོན་གནད་བླང་དོར་འབྱེད་པའི་རིམ་པ་ཕྱག་ཐོར་ཟིན་ཐོར་བཀོད་པ་ཞིག་ཡིན།འདིའི་ནང་ལོ་རེའི་གནམ་གཤིས་དང་ས་བཅུད་ཀྱི་འགྱུར་བ་དང༌།དུས་བཞིའི་འཕོ་འགྱུར།ས་ཞིང་འདེབས་ལས།གཞན་ཡང་གང་ཟག་གི་བར་ཆད་སོགས་འཇིག་རྟེན་པའི་འཚོ་བ་སྐྱེལ་བའི་དུས་རིམ་ནང་མེད་དུ་མི་རུང་བའི་བླང་དོར་བསྟན་ཡོད།